Tisztelt Önkormányzatok!

Dr. Weller-Jakus Tamás jegyző Úr levélben kért fel éves beszámoló megírására.

2003 augusztusa óta dolgozom a nagyvázsonyi központú területi ellátással rendelkező fogorvosi körzetben. Az ellátandó körzet: Nagyvázsony, Tótvázsony, Mencshely, Vöröstó, Barnag, Pula lakosait foglalja magába, jelenleg körülbelül 3800 fő. Az uniós jogszabályoknak megfelelően előre egyeztetett időpont alapján dolgozunk. Tapasztalataink alapján ezt a betegek már megszokták, elfogadták. A sürgősséggel jelentkező pacienseket természetesen aznap ellátjuk. Napi 15-20 pacienst látunk el, ez éves szinten körülbelül 3000 esetet jelent. Minden kezelést rögzítünk fogászati naplóban, valamint az OEP hivatalos fogászati szoftverén (TETFOG), és ennek segítségével küldjük a havi jelentést az Egészségbiztosítási Pénztár felé. A Nagyvázsonyi Általános Iskola tanulói minden évben szervezett szűrésen vesznek részt. A folyamatos fogtechnikai háttér biztosított, a munkák a Veszprémi Fogtechnikai Kft.-nél készülnek. Jelenleg az önkormányzat egy uniós pályázaton keresztül szeretné a fogorvosi kezelőegységet lecserélni, mivel az Önök tulajdonát képező 20 éves Castellini gép több funkciója már nem működik. Javítása az alkatrészek hiánya miatt nehézkes, drága, lassan lehetetlen. Ha a gép javíthatatlanná válik, a rendelés ellehetetlenül. A gép- (Autokláv sterilizáló, intraorális röntgen készülék, polimerizációs lámpa, orálkamera, apex lokátor, gépi gyökértágító, alginát keverő, elektrokauter, hűtőszekrény, turbina, mikromotor, desztilláló készülék, kompresszor, laptop, nyomtató, légkondicionáló) és műszerparkot (szonda, tükör, csipesz, sebészeti eszközök) saját költségen folyamatosan fejlesztettem, tíz éve teljes körű belső felújítást végeztem a rendelőben. A kezelőegység cseréje viszont a jelenlegi alacsony finanszírozás miatt meghaladja az anyagi képességeimet. Ennek kapcsán ez év szeptember 4-5-6-án országos fogorvosi tiltakozó akciót tartottunk. Tiltakoztunk az alacsony finanszírozás ellen, az ellen, hogy az egészségügyi kormányzat éves szinten 2800 forintot hajlandó költeni fejenként a lakosság fogászati ellátására. A Magyar Orvosi Kamara Fogorvosi Tagozata számításai szerint ennek minimum a duplájára lenne szükség. Ha az alacsony finanszírozás továbbra is így marad, a közfinanszírozott fogászatok elsorvadnak. Jelenleg is körülbelül 280 tartósan betöltetlen fogászati praxis van, ezen körzetekhez tartozó paciensek már most sem jutnak fogászati ellátáshoz.

Köszönöm az eddigi segítségüket, és bízom a további sikeres együttműködésben.

Üdvözlettel:

Dr. Müller Gábor

Nagyvázsony, 2017.10.16